Сабий зеиншэхэм гулъытэ хуащI
Налшык дэт Иджырей Гуманитар Академием мэлыжьыхьым и 3-м щекIуэкIащ сабий зеиншэхэмрэ адэ-анэ зыкIэлъымыплъыжхэмрэ зыхуей хуэгъэзэныр я нэIэм щIэту Урысей Федерацэм ит къэрал IуэхущIапIэхэм я унафэщIхэмрэ я лэжьакIуэхэмрэ щызэпсэлъа «Зеиншагъэ къэмыгъэхъунымрэ адэ-анэ зыщхьэщымытыж сабийхэм унагъуэ къахуэлъыхъуэнымрэ хуэунэтIа щIыналъэ системэхэр» зыфIаща телеконференц. Абы хэтащ КъБР-м и Парламентым и къудамэ зэмылIэужьыгъуэхэм я Iэтащхьэхэр, зеиншэу къэна ныбжьыщIэхэр щапIыж сабий унэхэмрэ интернатхэмрэ я унафэщIхэр, гъэсакIуэхэр, егъэджакIуэхэр, нэгъуэщIхэри.
Урысей Федерацэм цIыхуу щыпсэур зэрыщыту къапщтэмэ, ди республикэм сабий зеиншэхэр куэдкIэ щынэхъ мащIэщ. Ауэ мы Iуэхум дэри дегъэгузавэ. Адрей щIыпIэхэми хуэдэу, иджыпсту ди республикэм псалъэмакъ щокIуэкI зеиншэу къэна сабийм и унафэр ар зыщыщ лIакъуэми егъэщIын хуейуэ. Сэри апхуэдэ Iуэху еплъыкIэм срителъхьэщ. КъищынэмыщIауэ, лъэпкъ зэхуэсхэм къыщаIэтыфынущ езыхэм ящыщ щIалэгъуалэр къуейщIеиным демыгъэхьэхыным, фIым хуэущииным хуэгъэза Iуэхугъуэхэри, — жиIащ КъБР-м и Парламентым ЛэжьыгъэмкIэ, социальнэ политикэмрэ узыншагъэр хъумэнымкIэ и комитетым и унафэщI Жанатаев Сэлим.
Ар зэрегупсысымкIэ, сабийр зеиншэ мыгъэхъуныр нэхъ тыншщ, адэ-анэ зыкIэлъымыплъыж сабийхэм унагъуэ къахуэплъыхъуэжын нэхърэ.
— Иджыпсту ди къэралым псалъэмакъ куэд щокIуэкI сабий зеиншэхэр зыпIыжхэм мылъку нэхъыбэкIэ защIэгъэкъуэн хуейуэ, — къыпещэ депутатым. — Езы сабийхэр къэзылъхуахэм ядэIэпыкъумэ мынэхъыфIу пIэрэт? Сыту жыпIэмэ, языныкъуэхэм къалъхуахэр щIамыпIыжыфым и щхьэусыгъуэ нэхъыщхьэхэм ящыщщ а унагъуэхэр мылъкурэ зыщIэсын унэкIэ къызэрызэмыгъэпэщар.
Мы зэманым республикэм и сабий унэхэмрэ интернатхэмрэ ныбжьыщIэ мини 2-м нэблагъэ щыIэщ. Абыхэм ящыщу 380-р унагъуэ хуэныкъуэу къалъытэ. Къэрал хабзэм къызэригъэувымкIэ, дэтхэнэ зы сабий зеиншэми, и ныбжьыр илъэс 18-м нэмыс щIыкIэ, зыщыпсэун унэ къыхузэрагъэпэщауэ щытын хуейщ. А хабзэр ди республикэм зэрыщагъэзащIэм и гугъу щищIым, Жанатаевым жиIащ:
— Дызэрыщыгъуазэщи, ди къэралым илъэс куэд щIауэ социальнэ псэупIэу щаухуэр мащIэ дыдэщ. Абы къыхэкIкIэ нэгъуэщI хэкIыпIэхэр къэтлъыхъуэн хуей мэхъу, икIи ар дэ хуэм-хуэмурэ къыдэхъулIэу къызолъытэ. Гъэ блэкIам и закъуэ къриубыдэу сабий зеиншэу 118-рэ щIэдгъэтIысхьащ щыпсэу хъуну унэхэм. Ар, дауи, япэрей илъэсхэм тхузэфIэкIам нэхърэ нэхъыбэщ. Къэбэрдей-Балъкъэрым и Правительствэм сабий зеиншэу республикэм ис псори 2015 гъэм ирихьэлIэу псэупIэ унэкIэ къызэригъэпэщыну къалэн зыхуигъэувыжащ.
Тхыгъэри сурэтри КЪУМАХУЭ Аслъэн ейщ.
